Pretoria-onluste: ‘Weermag net as laaste opsie ontplooi’Minister Nosiviwe Mapisa-Nqakula. Foto: Flickr/GovernmentZA Nosiviwe Mapisa-Nqakula, minister van verdediging, het Dinsdag aangekondig dat die weermag nie in die stadium ontplooi sal word nie te midde van geweld oor groot dele in en om Pretoria. Mapisa-Nqakula het gesê alle veiligheidsmaatreëls sal eers uitgeput word voor die weermag as “laaste opsie” ontplooi sal word. Sy het gesê die situasie word daagliks onder die loep geneem en dat wetstoepassingsagentskappe 24 uur per dag op gereedheidsgrondslag is. Mapisa-Nqakula het gesê Pretoria is die administratiewe hoofstad van Suid-Afrika en dat wetstoepassingsagentskappe nie “anargie” sal toelaat nie. Sy het gesê chaos en vernietiging wat die massabetogings kenmerk, is onaanvaarbaar en kan nie toegelaat word nie. Die minister het die publiek versoek om kalm te bly en gesê sigbare polisiëring is opgeskerp en dat sogenaamde “brandpunte” gemonitor word. Mapisa-Nqakula het gesê minstens 20 sake word ondersoek in verband met die geweld en vernietiging van eiendom en dat daar ook al talle arrestasies gemaak is. Volgens haar veroordeel die regering geweld en die vernietiging van eiendom en sal diegene wat daaraan skuldig bevind word aan die pen ry. “Dit [Pretoria] is die hoofstad van die Republiek van Suid-Afrika en daar is geen manier dat wetstoepassingsagentskappe sal toelaat dat die soort van anargie wat in die afgelope 24 uur waargeneem is, voortgaan nie.” Sy het die tonele wat in die strate van verskeie gebiede van Pretoria uitgespeel het beskryf as die werk van “skollies”, “anargiste” en “bendelede” wat vasbeslote is om die protesaksies van inwoners, wat waarskynlik geldige griewe het, te kaap. David Mahlobo, minister van staatsveiligheid, het tydens die mediakonferensie verwys na ŉ sogenaamde rooi waarskuwing wat die ronde doen op sosiale media. Die waarskuwing lui dat geweld in die Pretoriase middestad aan die toeneem is en dat mense daar moet wegbly. Volgens Mahlobo is die inligting vals en het dit ten doel om paniek te saai. Mahlobo het gesê enige inligting oor moontlike bedreigings sal van die regering af kom en dat die land se intelligensiedienste nou saam met die nasionale gesamentlike operasionele en intelligensie-struktuur (Natjoints) werk. David Makhura, premier van Gauteng, en lt.genl. Elias Malewa, die polisie se afdelingskommissaris vir operasionele reaksiedienste, was ook by die mediakonferensie teenwoordig. Massabetogings woed sedert Maandag in en om groot dele van Pretoria, glo weens ontevredenheid oor die ANC se burgemeesterskandidaat vir die Tshwane-metrogebied. Die ANC het Maandag aangekondig dat Thoko Didiza die party se burgemeesterskandidaat in Tshwane vir die komende munisipale verkiesing sal wees. Kgosientso Ramokgopa, die huidige burgemeester, asook sy adjunk-streeksvoorsitter, Mapiti Matsena, sal dus nie weer verkiesbaar wees nie. Die besluit het massabetogings in townships in en om Pretoria tot gevolg gehad. Geweld het op verskeie plekke uitgebreek en eiendom is vernietig. Die betogings het ook met plundery gepaardgegaan. Die Suid-Afrikaanse Polisiediens (SAPD) het vroeër in ŉ verklaring gesê ŉ spesiale krisissentrum is op die been gebring om die onrus te hanteer. Alle polisielede in die stad, asook dié wat van diens af is, is ontplooi in Arcadia, Mamelodi, Soshanguve, Atteridgeville en in die weste van Pretoria. Lede van die SAPD-hoofkantoor is ook ontplooi om met die polisiëring te help. Lees alle vorige berigte oor Pretoria-onluste op Maroela Media.